b'\n_START_ARTICLE_\nNasmeh Mone Lise\n_START_SECTION_\nZgodba\n_START_PARAGRAPH_\nFilm Nasmeh Mone Lise pripoveduje zgodbo Katherine Ann Watson (zaigrala jo je Julia Roberts), u\xc4\x8diteljice, ki je \xc5\xa1tudirala na univerzi Kalifornije ter kasneje, leta 1953, zapusti svojega fanta v Los Angelesu in odide pou\xc4\x8devati zgodovino umetnosti na kolid\xc5\xbe Wellesley, konzervativni zasebni dekli\xc5\xa1ki kolid\xc5\xbe svobodnih umetnosti v Massachusettsu, Zdru\xc5\xbeene dr\xc5\xbeave Amerike._NEWLINE_Takoj, ko prispe na kolid\xc5\xbe Wellesley, naleti na samozavestne \xc5\xa1tudentke, ki so \xc5\xbee preu\xc4\x8dile u\xc4\x8dni na\xc4\x8drt in vedo vse, kar jih je Katherine nameravala tisti dan nau\xc4\x8diti. \xc5\xa0e istega dne izve, da so imeli voditelji \xc5\xa1ole na za\xc4\x8detku precej pomislekov glede tega, da bi jo najeli in se nazadnje odlo\xc4\x8dili zanjo zato, ker je ni bilo drugih ustreznih kandidatov. Katherine Watson se preseli v stanovanje, kjer poleg nje stanujeta \xc5\xa1e u\xc4\x8diteljica govora, izgovorjave in dr\xc5\xbee, Nancy Abbey (Marcia Gay Harden) ter \xc5\xa1olska medicinska sestra, Amanda Armstrong (Juliet Stevenson), ki Watsonovo posvari pred u\xc4\x8denkami ter njihovimi star\xc5\xa1i. Naslednji dan se Katherine na predavanjih ponovno prika\xc5\xbee samozavestna ter preseneti \xc5\xa1tudentke z moderno umetnostjo, ki ni del u\xc4\x8dnega na\xc4\x8drta, in jih pozove k temu, da ji razkrijejo svoj odnos do umetnosti, kar dose\xc5\xbee z vpra\xc5\xa1anji, kot na primer: \xc2\xbbZakaj [umetnost] postane dobra ali slaba in kdo o tem odlo\xc4\x8da?\xc2\xab\xc2\xa0Moderna umetnost spro\xc5\xbei radovedne pogovore med \xc5\xa1tudentkami, vendar novej\xc5\xa1e metode pou\xc4\x8devanja Katherine Watson za\xc4\x8dne divje izpodbijati ena izmed \xc5\xa1tudentk, Elizabeth \xc2\xbbBetty\xc2\xab\xc2\xa0Warren (Kirsten Dunst)._NEWLINE_Betty se pod strogim nadzorom svoje konzervativne in oblastne matere, ki ima velik vpliv na kolid\xc5\xbeu Wellesley, saj vodi zdru\xc5\xbeenje njihovih biv\xc5\xa1ih \xc5\xa1tudentk, pripravlja na poroko s Spencerjem Jonesom. Bettyjini pogledi na dolo\xc4\x8dene re\xc4\x8di so velikokrat v nasprotju z mnenjem Giselle Levey (Maggie Gyllenhaal), ki ima precej liberalno mnenje glede razmerij. Ko Betty zasmehuje Katherine, ker v srednjih letih \xc5\xa1e vedno ostaja neporo\xc4\x8dena, Giselle brani u\xc4\x8ditelji\xc4\x8dino izbiro svobode in meni, da se \xc5\xbeenske, kot je ona, ne poro\xc4\x8dijo zato, ker se \xc2\xbbtako odlo\xc4\x8dijo\xc2\xab. Ko ena izmed njunih so\xc5\xa1olk v Gisellini torbi po nesre\xc4\x8di najde ilegalno kontracepcijo, Giselle svojim \xc5\xa1okiranim prijateljicam razkrije, da jo je dobila pri \xc5\xa1olski medicinski sestri. Betty za \xc5\xa1olski \xc4\x8dasopis napi\xc5\xa1e poni\xc5\xbeujo\xc4\x8d \xc4\x8dlanek in Amando Armstrong nemudoma odpustijo. Nancy kasneje v njihovem stanovanju izvede \xc2\xbbpredavanje o zakonu\xc2\xab, medtem pa se Katherine zate\xc4\x8de v lokalni bar, kjer naleti na u\xc4\x8ditelja italijan\xc5\xa1\xc4\x8dine, prof. Billa Dunbarja (Dominic West), vojnega veterana, ki se raje \xc5\xa1ali kot odkrito govori in je imel razmerja z nekaterimi izmed svojih \xc5\xa1tudentk, vklju\xc4\x8dno z Giselle. Bill Dunbar Katherine Watson dra\xc5\xbei zaradi njene \xc2\xbbnaprednosti\xc2\xab\xc2\xa0in jo za\xc4\x8dne prepri\xc4\x8devati k temu, da bi se podredila merilom kolid\xc5\xbea Wellesley, kot so se tudi vsi drugi._NEWLINE_Katherine Watson v njeni pisarni obi\xc5\xa1\xc4\x8de ena izmed njenih \xc5\xa1tudentk, Joan Brandwyn (Julia Stiles), ki se je z njo \xc5\xbeelela pogovoriti o svojem eseju. Joan ji pove, da nima nobenih ambicij glede kariere, saj se namerava potem, ko bo kon\xc4\x8dala kolid\xc5\xbe, poro\xc4\x8diti, vendar ji razkrije, da je na skrivaj razmi\xc5\xa1ljala o vpisu na pravni\xc5\xa1ko \xc5\xa1olo Yale. Betty jo vsa sre\xc4\x8dna obvesti, da jo njen fant, Tommy Donegal, \xc5\xa1tudent Harvarda, namerava zasnubiti, vendar ji Katherine naslednji dan diskretno preda v roke prijavnico na Yale, Joan pa se znajde na razpotju._NEWLINE_Napo\xc4\x8di dan Bettyjine poroke. Bill \xc5\xa1e naprej nadleguje Katherine, medtem pa njega za\xc4\x8dne osvajati Giselle. Connie Baker (Ginnifer Goodwin) na poroko spremi Bettyjin bratranec Charlie, kar pa je bila, kot je Connie prepri\xc4\x8dala Betty, le usluga. Kakorkoli \xc5\xbee, na njeno presene\xc4\x8denje Charlie Connie pove, da je Betty uslugo naredila njemu in ko izgine Conniejina negotovost, se za\xc4\x8dneta zanimati drug za drugega._NEWLINE_Katherine svojim \xc5\xa1tudentkam naro\xc4\x8di, naj si dobro ogledajo sliko Jacksona Pollocka, s \xc4\x8dimer je nameravala raz\xc5\xa1iriti njihov pogled na umetnost. Tega pa vodstvo kolid\xc5\xbea ne podpira, zaradi \xc4\x8desar jo ravnateljica pazljivo opozori, da s tem, ko ne pou\xc4\x8duje po u\xc4\x8dnem na \xc4\x8drtu, tvega svojo slu\xc5\xbebo._NEWLINE_Medtem ko Joan in Connie v svojih razmerjih postajata vse bolj sre\xc4\x8dni, se Bettyjin zakon znajde v te\xc5\xbeavah, saj Spencer veliko \xc4\x8dasa pre\xc5\xbeivi v New Yorku na slu\xc5\xbebenih potovanjih. Katherinein fant, Paul Moore (John Slattery), jo za bo\xc5\xbei\xc4\x8d obi\xc5\xa1\xc4\x8de in jo nenadoma zasnubi, kar pa se izka\xc5\xbee za napa\xc4\x8dno odlo\xc4\x8ditev, saj Katherine spozna, da nima dovolj mo\xc4\x8dnih \xc4\x8dustev zato, da bi se poro\xc4\x8dila z njim. Betty se po dalj\xc5\xa1i odsotnosti kon\xc4\x8dno vrne na kolid\xc5\xbe in Connie Katherine Watson, ki ne odobrava tega, da je zamudila toliko predavanj, razlo\xc5\xbei, da obstaja nekak\xc5\xa1no \xc2\xbbnenapisano pravilo\xc2\xab, zaradi katerega u\xc4\x8ditelji poro\xc4\x8denim u\xc4\x8dencem dovolijo, da zamudijo nekaj predavanj. Katherine Betty pove, naj obiskuje predavanja in izpolnjuje svoje dol\xc5\xbenosti ali pa ne bo izdelala vseh izpitov pri njenem predmetu, Betty pa ji re\xc4\x8de, da bi to prineslo posledice. Kljub svojemu prepiru z Betty Katherine \xc5\xa1e naprej ostaja priljubljena pri u\xc4\x8dencih, ki jo povabijo na zabavo skrivnega dru\xc5\xa1tva, imenovanega \xc2\xbbAdamova rebra\xc2\xab, kjer se igrajo igro \xc2\xbbresnica ali izziv.\xc2\xab\xc2\xa0Ker je \xc5\xa1tudentkam prisegla, da jim bo na vse, kar jo bodo vpra\xc5\xa1ale, tudi odgovorila, jim prizna, da je bila \xc5\xbee zaro\xc4\x8dena, potrdi govorice, da je imela afero s hollywoodskim zveznikom in zanika govorice o aferi, ki naj bi jo imela s prof. Dunbarjem. Zopet se za\xc4\x8dne prepirati z Betty in druga drugo obto\xc5\xbeita, da se preve\xc4\x8d vtikavata v tuja \xc5\xbeivljenja, posebej pa izpostavita dejstvo, da so Joan po prijavi tudi sprejeli na Yale, kar se Betty zdi narobe. Betty za \xc5\xa1olski \xc4\x8dasopis ponovno napi\xc5\xa1e poni\xc5\xbeujo\xc4\x8d \xc4\x8dlanek, tokrat o Katherine Watson, v katerem kritizira njena prizadevanja, da bi \xc5\xa1tudentke kolid\xc5\xbea Wellesley odvrnila od njihovih vlog mater in \xc5\xbeena, vlog, \xc2\xbbza katere smo rojene.\xc2\xab\xc2\xa0Katherine se kon\xc4\x8dno razjezi in svoje \xc5\xa1tudentke preseneti z jeznim predavanjem, se soo\xc4\x8di z ravnateljico in sredi pouka pridrvi v Billovo u\xc4\x8dilnico ter se za\xc4\x8dne prito\xc5\xbeevati. Ta jo potola\xc5\xbei in ji svetuje, naj se ne vda. Katherine si kon\xc4\x8dno prizna, da jo Bill privla\xc4\x8di in par pri\xc4\x8dne z afero, ki pa ji Nancy mo\xc4\x8dno nasprotuje._NEWLINE_Connie s Charliejem pre\xc5\xbeivi romanti\xc4\x8den konec tedna, vendar ji Betty potem pove, da je Charlie zaro\xc4\x8den z drugim dekletom, \xc2\xbbDeb\xc2\xab\xc2\xa0in jo le izrablja. Na spomladanskem plesu Giselle postane \xc5\xbealostna, ko vidi Katherine in Billa, pa \xc4\x8deprav Connie re\xc4\x8de, da je to ni prizadelo. Connie zopet vidi Charlieja, ki pa ga spremlja \xc5\xbeenska, za katero domneva, da je Deb. Ko naleti nanj ji ta pove, da se je z Deb prenehal videvati \xc5\xbee leto dni nazaj in da se je s svojo spremljevalko, dekletom po imenu Miranda, ki mu je Connie nadela vzdevek \xc2\xbbVeliki zobje\xc2\xab, za\xc4\x8del videvati \xc5\xa1ele, ko je Connie prekinila vse stike z njim, kar pa Connie zelo prizadane. Tommy Katherine razkrije, da je bil sprejet na podiplomsko \xc5\xa1olo v Filadelfiji in da se bo tja preselil skupaj z Joan, zaradi \xc4\x8desar pa bo zanjo nemogo\xc4\x8de, da bi se \xc5\xa1olala na Yaleu. Betty i\xc5\xa1\xc4\x8de Spencerja, vendar ji Tommy pove, da je od\xc5\xa1el na sestanek v New Yorku in mu naro\xc4\x8dil, naj on Betty pospremi domov. Betty se vrne v hi\xc5\xa1o svojih star\xc5\xa1ev, kjer namerava ostati, vendar jo mama prisili, da se vrne domov in po\xc4\x8daka na Spencerja, kar naj bi bilo zanjo najbolj\xc5\xa1e._NEWLINE_Katherine obi\xc5\xa1\xc4\x8de Joan in jo seznani s pravni\xc5\xa1kimi \xc5\xa1olami, kjer bi se lahko \xc5\xa1olala tudi, \xc4\x8de bi se preselila v Filadelfijo, vendar jo Joan obvesti, da sta se s Tommyjem \xc5\xbee poro\xc4\x8dila, saj sta \xc4\x8dez vikend pripravila manj\xc5\xa1i obred. Katherine vztraja, da je lahko mati in \xc5\xbeena tudi, \xc4\x8de se za\xc4\x8dne \xc5\xa1olati na pravni\xc5\xa1ki \xc5\xa1oli, vendar ji Joan pove, da se je \xc5\xbee odlo\xc4\x8dila, da bo raje ostala doma in skrbela za svojo dru\xc5\xbeino. Kritizira jo zaradi njenega podcenjevanja gospodinj ter vztraja, da zato, ker je izbrala dru\xc5\xbeino in ne kariere, ni ni\xc4\x8d manj pametna. Razo\xc4\x8darana Katherine jo objame in ji za\xc5\xbeeli sre\xc4\x8do._NEWLINE_Giselle ve\xc4\x8der pre\xc5\xbeivi s starej\xc5\xa1im mo\xc5\xa1kim, poro\xc4\x8denim gentlemanom, s katerim ima afero, pri \xc4\x8demur pa naleti na Spencerja in njegovo ljubico med poljubljanjem. Ker sumi, da Miranda in Charlie nista ve\xc4\x8d skupaj, se Connie odpravi v de\xc5\xa1ki kampus k Charlieju. Ko ta potrdi, da sta se z Mirando raz\xc5\xa1la, Connie prizna, da je naredila \xc5\xbee veliko napak, a obljubi, da jih ne bo ponovila in par se poljubi. Naslednji dan o svoji dogodiv\xc5\xa1\xc4\x8dini poro\xc4\x8da Joan in ko v sobo vstopi utrujena Giselle, jima pove, da je no\xc4\x8d pre\xc5\xbeivela s svojim ljubimcem. Betty jo zlobno zmerja s kurbo, se posmehuje njeni neusli\xc5\xa1ani zagledanosti v Billa Dunbarja in vpije nanjo, dokler je Giselle ne objame. Betty objokana prizna, da je njen zakon neuspe\xc5\xa1en in Giselle jo tola\xc5\xbei._NEWLINE_Ko Katherine odide na obisk k Billu, tam najde njegovega prijatelja iz vojne, Stanleyja, ki se je namesil v njegovi hi\xc5\xa1i. Stanley ji razkrije, da \xc4\x8deprav sta bila oba v vojski, nobeden izmed njiju ni nikoli od\xc5\xa1el s kontinenta in Katherine spozna, da Bill ni vojni junak, za katerega se izdaja. Ko se soo\xc4\x8di z njim, ji slednji prizna, da ni zanikal zgodb, ki so jih ljudje domnevali. Meni, da je Katherine preve\xc4\x8d enkratna, da bi bil kdorkoli lahko z njo odkrit in da na Wellesley ni pri\xc5\xa1la zato, da bi u\xc4\x8dencem pomagala najti njihovo pot, temve\xc4\x8d zato, da bi na\xc5\xa1la svojo pot. Ne da bi odgovorila, Katherine odkoraka stran in s tem kon\xc4\x8da njuno razmerje._NEWLINE_Bettyjina mama obi\xc5\xa1\xc4\x8de kampus in Betty razkrije, da je njeni ta\xc5\xa1\xc4\x8di \xc5\xbee obljubila, da se s Spencerjem ne bosta lo\xc4\x8dila in da bosta skupaj ostala vsaj \xc5\xa1e eno leto. Betty poka\xc5\xbee na sliko Mone Lise in jo vpra\xc5\xa1a, \xc4\x8de njen nasmeh pomeni, da je v resnici sre\xc4\x8dna. Mama ignorira njeno pripombo in ji re\xc4\x8de, naj svoje te\xc5\xbeave zadr\xc5\xbei zase, Betty pa ji odgovori nejasno._NEWLINE_Katherine Watson povabijo k temu, da bi na kolid\xc5\xbeu Wellesley pou\xc4\x8devala tudi prihodnje \xc5\xa1olsko leto, vendar le pod strogimi pogoji, vklju\xc4\x8dno s tem, da bi vodstvu \xc5\xa1ole morala \xc5\xbee vnaprej predlo\xc5\xbeiti u\xc4\x8dni na\xc4\x8drt, po katerem bo obravnavala snov, to pa ga bo moralo odobriti ter da ne bo smela svojim \xc5\xa1tudentkam dajati nasvetov glede re\xc4\x8di, ki niso neposredno povezane z njenim predmetom. \xc4\x8ceprav Katherine ve, da pod temi pogoji ne bo ve\xc4\x8d morala pou\xc4\x8devati na kolid\xc5\xbeu, jo prijetno preseneti pogovor, ki ga ima z u\xc4\x8denci v svoji u\xc4\x8dilnici. Kasneje jo njene \xc5\xa1tudentke ganejo s slikami, narisanimi s pomo\xc4\x8djo \xc2\xbbRisanje po \xc5\xa1tevilkah\xc2\xab, ki so temeljile na Van Goghovi sliki Son\xc4\x8dnice, ki so ji jih v spomin podarile ob koncu leta. Na proslavitvi njihove diplome Betty svoji materi razkrije, da je vlo\xc5\xbeila zahtevo za lo\xc4\x8ditev in da se bo preselila v Greenwich Village skupaj z Giselle. Betty Katherine zaupa, da se bo kasneje morda vpisala na pravni\xc5\xa1ko \xc5\xa1olo Yale, pri \xc4\x8demer jo Katherine zelo podpira._NEWLINE_Ko se Katherine Watson s taksijem odpelje iz kampusa kolid\xc5\xbea Wellesley, ji njene \xc5\xa1tudentke na kolesih sledijo in ji tako poka\xc5\xbeejo svojo naklonjenost, a nazadnje so se vse, z izjemo Betty, prisiljene ustaviti. Betty \xc5\xa1e naprej kolesari poleg taksija in poka\xc5\xbee svojo \xc5\xbealost zaradi Katherineinega odhoda. V svojem zadnjem prispevku za \xc5\xa1olski \xc4\x8dasopis Betty razkrije, da je Katherine namenjena v Evropo in poka\xc5\xbee veliko ob\xc4\x8dudovanje do te \xc2\xbbnenavadne \xc5\xbeenske,\xc2\xab\xc2\xa0ki \xc2\xbbi\xc5\xa1\xc4\x8de resnico izven tradicije, izven definicije, izven podobe.\xc2\xab\n_START_SECTION_\nKontroverznost v kampusu\n_START_PARAGRAPH_\nMed snemanjem filma Nasmeh Mone Lise so se \xc5\xa1tudentke kolid\xc5\xbea Wellesley za\xc4\x8dele prito\xc5\xbeevati, ker so ustvarjalci filma ob izbiranju statisk dejali, da le-te ne smejo biti \xc2\xbbpreve\xc4\x8d zagorele.\xc2\xab\xc2\xa0Mnogi so menili, da so bili rasisti\xc4\x8dni in s tem diskriminirali veliko potencialnih statisk, vendar so ustvarjalci filma dejali, da so le poudarjali, da morajo najti statistke, ki tudi po videzu ustrezajo tistemu \xc4\x8dasovnemu obdobju._NEWLINE_O tej kontroverznosti so pisali tudi v lokalnih medijih in producenti so se strinjali, da bodo majhno \xc5\xa1tevilo u\xc4\x8dencev najeli za pomo\xc4\x8dnike producentov. Kolid\xc5\xbe je kasneje izdal sporo\xc4\x8dilo za javnost, v katerem so \xc5\xbeeleli prikazati, kako je izgledal resni\xc4\x8den kolid\xc5\xbe Wellesley v letu 1953 in v katerem so branili svojo odlo\xc4\x8ditev, da bodo dovolili snemanje filma v kampusu.\n_START_SECTION_\nProdaja\n_START_PARAGRAPH_\nV prvem tednu od izzida je bil film Nasmeh Mone Lise drugi najbolje prodajani film v Zdru\xc5\xbeenih dr\xc5\xbeavah Amerike. Zaslu\xc5\xbeil je 11.528.498 $ dobi\xc4\x8dka, pri \xc4\x8demer ga je prehitel le film Gospodar prstanov: Kraljeva vrnitev.\n_START_SECTION_\nSprejem kritikov\n_START_PARAGRAPH_\nFilm je s strani kritikov prejel v glavnem negativne ocene. Roger Ebert iz revije Chicago Sun-Times je filmu dodelil tri zvezdice od \xc5\xa1tirih, pri spletni strani Rotten Tomatoes pa so mu dodelili 35% pozitivnih od 148 ocen. Pri spletni strani Metacritic so filmu dodelili 45% pozitivnih ocen. Mick LaSalle iz revije San Francisco Chronicle je o filmu napisal: \xc2\xbbTu je film Mikea Newella (Donnie Brasco, \xc5\xa0tiri poroke in en pogreb), v katerem igra Julia Roberts in, kar je pri filmu najbolj\xc5\xa1e, ima zanimivo temo. Nasmeh Mone Lise bi moral biti ganljiv film, a ni.\xc2\xab Jamesu Berardinelliju iz revije ReelViews se je film zdel \xc2\xbbneusmijeno povpre\xc4\x8den\xc2\xab, Manohla Dargis iz revije Los Angeles Times pa ga je opisala kot \xc2\xbbdomi\xc5\xa1ljavega in reduktivnega.\xc2\xab Kritiki so ve\xc4\x8dkrat pohvalili nastop Julie Roberts v filmu, Stephen Holden iz revije The New York Times jo je, na primer, opisal kot \xc2\xbbnajsvetlej\xc5\xa1o mlado zvezdo kinematografov\xc2\xab.\n_START_SECTION_\nReakcija biv\xc5\xa1ih u\xc4\x8dencev kolid\xc5\xbea Wellesley\n_START_PARAGRAPH_\nV sporo\xc4\x8dilu u\xc4\x8dencem kolid\xc5\xbea Wellesley v zvezi s filmom je takratna ravnateljica kolid\xc5\xbea, Diana Chapman Walsh, izrazila ob\xc5\xbealovanje, ker je mnogo u\xc4\x8dencev kolid\xc5\xbea Wellesley, ki je \xc5\xa1olo obiskovalo v petdesetih menilo, da je bila upodobitev \xc5\xa1ole v filmu napa\xc4\x8dna.'